[{"text_idx": "#000000", "text": "Hotellist visatakse kell 10.00 va\u0308lja.\nPlaneeritav praam : kell 10.25 (Siremar) tagasi Sitsiilia saarele.\nPraamiso\u0303idu aeg : 30 min.\nPa\u0308eva veedame Marsala soolava\u0308ljade ja tuulikute juures + Erice linnas."}, {"text_idx": "#000001", "text": "Sitsiilia la\u0308a\u0308nekaldale ja\u0308a\u0308vad Trapani ja Marsala linnad on juba teistmoodi Sitsiila, kui la\u0308rmakas ja u\u0308lerahvastatud idarannik vo\u0303i karmikoelisem po\u0303hi. Siinne meelsus ja aura on leebemad, siroko on vaibunud, pa\u0308ike sirab ning ko\u0303ik on kuidagi lill. La\u0308a\u0308nekallas on kindlasti va\u0308hem turistikas, kui ida. Siin laiuvad pikad laiad liivarannad, kuhu Aafrikast pidevalt liivadu\u0308u\u0308ne juurde puhutakse."}, {"text_idx": "#000002", "text": "Trapani merea\u0308a\u0308rsel promenaadil on mo\u0303nus jalutada. Trapanis asub kohalike so\u0303nul ka linna parim pizzeria Amici Miei (to\u0303lkes \u201cMinu so\u0303brad\u201d)"}, {"text_idx": "#000003", "text": "Marsala on mo\u0303nusa o\u0303hustikuga paik. Taadid ma\u0308ngivad kiriku ees kaarte ja mammid lobisevad puuvarjus."}, {"text_idx": "#000004", "text": "Nubia soolabasseinid asuvad vaid mo\u0303ni kilomeeter Trapanist. Soola tootmine annab isegi Sitsiilia antiiktemplitele selgelt silmad ette. Kui neid templeid on na\u0308ha nii mo\u0303neski kohas, siis mereveest soola aurutamist sellisel kujul polegi varem kohatud (midagi sarnast vo\u0303ib na\u0308ha vaid Su\u0308u\u0308rias). Ja tegelikult on ju ka soolatootmine pa\u0308ris iidne va\u0308rk \u2013 sellega tegelesid Nubias juba foiniiklased."}, {"text_idx": "#000005", "text": "Asja iva on laias laastus looduslikult sobivates tingimustes. Trapani ja Marsala vahel asub Itaalia suurim laguun, kus madal vesi ja tuuled loovad suurepa\u0308rased eeldused selleks, et mereveest soola va\u0308lja aurutada (ta\u0308psuse huvides \u2013 Nubia ei ole see suur laguun, vaid u\u0308ks teine koht sealt mitte kaugel)."}, {"text_idx": "#000006", "text": "Veebruarist ma\u0308rtsini pumbatakse soolane merevesi kanalite kaudu basseinidesse. Vee taset pidevalt va\u0308hendades kasvab mineraalide sisaldus ja tekib punakas toon. Soolasuse kasvades pumbatakse vesi ja\u0308rgmisesse basseini."}, {"text_idx": "#000008", "text": "Soola \u201clo\u0303ikusaeg\u201d on juulist augustini, kui sool rehitsetakse hunnikutesse kuivama."}, {"text_idx": "#000009", "text": "Kui vanasti pumbati merevett tuulikutega, siis nu\u0308u\u0308d teeb pumpamise to\u0308o\u0308 a\u0308ra elekter. Tuulikutest on saanud menukas pildistamisobjekt."}, {"text_idx": "#000010", "text": "Trapani la\u0308hedal on soolabasseinide regioone kaks. Nubia ja teine on Marsala la\u0308hedal laguuni a\u0308a\u0308res (stagnone). Ku\u0308lastamine maksab natuke raha, aga lapsed saavad tasuta."}, {"text_idx": "#000011", "text": "Kitsaste kivisillutisega ta\u0308navatega Erice on nagu va\u0308ike Itaalia Harry Potteri linnake. Niiskus on kogu linna u\u0308le sammaldanud, mida palavas Sitsiilias mujal eriti ei na\u0308e."}, {"text_idx": "#000012", "text": "Linn on majesteetlik, vaikiv ja sageli u\u0308mbritsetud udulooriga. Legend jutustab, et ilu, armastuse ja viljakusejumalanna, sicanide Ibla, foiniiklaste Astarte, kreeklaste Aphrodite, roomlaste Veenus rajas siia oma \u201ckotkapesa\u201d, kus udu varjas surelike ja surematute eest tema saladuslikke ku\u0308lalisi. Linn on kaasaegne, kivine, u\u0308mbritsetud va\u0308geva mu\u0308u\u0308riga."}, {"text_idx": "#000013", "text": "Maastik on ma\u0308gine, orgudes viinamarjakasvatused, oliivipuude istandused, ku\u0308nklikud po\u0303llud, ku\u0308lakesed. Erice linna jo\u0303udmiseks tuleb so\u0303ita serpentiini pidi ma\u0308kke. Ta\u0308iesti u\u0308llatuslik so\u0303it, vaated ja tunded. Hirmus, hirmus ilus! Erice linn on i-me-line. Kitsad ta\u0308navad, lihvitud kivisillutis, siseo\u0303ued, lilled, ro\u0303dud, kuivav pesu, va\u0308ikesed poed, kohvikud, keraamika, vaibad, igihaljad tammed, loorberipuud, taevamannapuud. Maria martsipanipood, maiustused, veinid, kastmed. Suurepa\u0308resed vaated Vahemerele, saartele, Trapani linnale ja peaaegu Aafrika rannikuni va\u0308lja."}, {"text_idx": "#000014", "text": "Linnakeses on kokku 48 kirikut, misto\u0303ttu koha suurust arvestades vo\u0303ib oletada, et igal perekonnal on siin oma kirik..."}, {"text_idx": "#000015", "text": "Hea nipp ma\u0308kke to\u0303usmiseks on la\u0308hedal asuvast Trapani linnast algav ko\u0308israudtee. Ja\u0308tate auto alla parkimisplatsile ning tiksute gondliga la\u0308bi pilvede vaikselt u\u0308lespoole. Vaated u\u0308mbruskonnale ja merele on hingematvad."}, {"text_idx": "#000016", "text": "Kui autoga vaikselt ma\u0308kke ronid, siis na\u0308ed, kuidas pilved tulevad ja\u0308rjest la\u0308hemale ja la\u0308hemale. U\u0308ks hetk on auto udu sees ning ja\u0308rgmine hetk paistis ja\u0308lle pa\u0308ike. Mida ko\u0303rgemale jo\u0303uad, seda pilvisemaks la\u0308heb."}, {"text_idx": "#000017", "text": "Ericet on soovitav ku\u0308lastada just hommikupoole, sest siis on pilve-efekt ta\u0308iuslik. Linnava\u0308ravatest sisse minnes kohe vasakule ja\u0308a\u0308b ebatavalise eraldi kellatorniga peakirik, mille normanni-ajastust pa\u0308rit araabia-mo\u0303jutustega elegantne roosaken lisab udus ko\u0303rguvale ehitisele tontlikku salapa\u0308ra."}]